Purtătorul de cuvânt al PSD, Lucian Romaşcanu, a anunțat că marți va fi prezentată decizia coaliţiei de guvernare privind candidatul unic la Primăria Capitalei în organizaţiile de Bucureşti ale PSD şi PNL şi apoi o să fie făcut anunţul nominal.
"Există o decizie a coaliţiei de a avea candidat unic la Primăria Municipiului Bucureşti şi candidatul unic la Primăria Capitalei, urmând ca această decizie să fie prezentată mâine la organizaţiile de Bucureşti ale celor două partide, urmând ca anunţul nominal să fie făcut, din respect firesc pentru organizaţii, după întâlnirea de dimineaţă", a spus Romaşcanu la România Tv, conform Agerpres.
Romașcanu a fost întrebat și dacă sunt mai mulţi candidaţi pentru Primăria Capitalei sau este doar medicul Cătălin Cîrstoiu.
"Am spus că avem un candidat unic al coaliţiei şi aşteptăm întâlnirea cu organizaţiile, nu vreau să confirm un nume înainte de întâlnirea cu organizaţiile", a precizat senatorul PSD.
Totodată, Romașcanu a mai fost chestionat dacă el crede că Gabriela Firea sau Sebastian Burduja vor accepta o altă candidatură,
"Sunt convins că ambii, cel puţin pe Gabriela Firea o cunosc şi îmi doresc să fie aşa şi anume că este un jucător de echipă, iar lucrurile pe care cu cifre le vom discuta mâine să fie acceptate şi să fim o echipă şi de acum înainte", a adăugat purtătorul de cuvânt al PSD.
Liderii coaliției PSD – PNL au decis, în ședința de luni seară, să aibă candidați comuni peste tot în București – la Primăria Generală și Consiliul General al Municipiului București (CGMB), la primăriile de sector și consiliile locale ale sectoarelor, informează B1 TV, care citează mai multe surse.